從吳傅朋遊芝山登五老亭以駕言出遊分韻賦詩
作者：向𤃃
朝代：宋

paragraphs: 茲山何巍巍，氣欲等嵩華。
從公二三子，勝日飽閑暇。
躋攀謝車輿，自辦兩不借。
捫蘿覓幽磴，行椒得孤榭。
側送夕陽移，俯視高鳥下。
登臨記曩昔，歲月驚代謝。
却數一周星，復命千里駕。
身從泛梗流，事與浮雲化。
朅來共一尊，似爲天所赦。
明發還問塗，合離足悲叱。